<classify> Dewji aliyeiongoza Simba kuwavua ubingwa wa Afrika Zamalek ya Misri mwaka 2003 na kuingia hatua ya makundi Ligi ya Mabingwa Afrika, alisema soka la sasa limebadilika na kwamba tofauti na zamani timu za Waarabu zinafungika kwa urahisi.Zamani mpira ulikuwa na changamoto nyingi, mkienda Misri mechi mara hazioneshwi, wanacheza na masuala ya vyumba vya kubadilishia nguo, waamuzi wanawapendelea. Siku hizi mambo hayo hakuna, kila kitu kipo wazi zaidi, mipira inaoneshwa, hata vurugu zao zimeisha kwa hiyo ni rahisi sana kufungika, alisema Dewji.Akifafanua alisema Simba iliifunga Zamalek bao 1-0 jijini Dar es Salaam nayo ikaenda kufungwa idadi kama hiyo, kabla ya kuibuka mshindi kwa penalti. Dewji alisema zipo sababu mbalimbali zilichangia Simba kufikia mafanikio hayo, kikubwa ikiwa ni kikosi bora cha wakati huo, uhodari wa kipa Juma Kaseja na pia kumuongeza katika benchi la ufundi kocha Talib Hillal anayeishi Oman ambaye alikuwa na uzoefu na soka la Waarabu.Kikubwa Simba ilikuwa ni timu nzuri, daima mkiwa na timu nzuri hamuwezi kupata taabu, tulikuwa na safu ya ushambuliaji inayotisha ya akina Emmanuel Gabriel, Athumani Machupa, Yusuph Macho na Ulimboka Mwakingwe.Mabeki tulikuwa na Boniface Pawassa, Ramadhan Wasso, Victor Costa na Said Sued, huku viungo wakiwa Cristopher Alex marehemu na Selemani Matola. Kipa wetu naye Juma Kaseja alikuwa na uwezo mkubwa na aliokoa penalti kule Cairo, tukawatoa Zamalek, alisema Dewji na kusisitiza kuwa Yanga haina sababu ya kuihofia Al Ahly kwani soka la sasa ni la kisayansi zaidi na hawana ujanja Wamisri hao nje ya uwanja.Lakini aliionya Yanga ihakikishe inapata ushindi mnono nyumbani, ikiwezekana mabao 3-0 ili iende Misri ikiwa na uwezo wa kucheza kulinda ushindi huo. Ushindi asilimia 95 upo uwanjani unachangiwa na kocha, wanatakiwa waisome Al Ahly kabla ya mchezo wajue udhaifu wao, wachezaji wakali wao ni akina nani kisha mnawafanyia kazi kiufundi zaidi na kocha atajua mfumo gani atumie.Sisi wakati ule Talib Hillal alitusaidia kwani alikuwa anajua wenzetu wanacheza vipi, akamjulisha kocha wetu James Sianga ikawa kazi rahisi zaidi. Asilimia tano zingine ni mambo ya hamasa kwa wachezaji na vitu kama hivyo, ila kikubwa ni uwanjani, alisisitiza Dewji. Yanga Jumamosi wiki ijayo itacheza na Al Ahly mchezo wa Raundi ya Pili Ligi ya Mabingwa Afrika Uwanja wa Taifa, Dar es Salaam.  <topic>: MICHEZO 